KOMISIJAS ATZINUMS atbilstīgi Līguma par Eiropas Savienības darbību 294. panta 7.punkta c) apakšpunktam, par Eiropas Parlamenta grozījumu[-iem] Padomes nostājā attiecībā uz priekšlikumu EIROPAS PARLAMENTA UN PADOMES DIREKTĪVAI, ar ko izveido vienotu Eiropas dzelzceļa telpu (pārstrādāta redakcija) /* COM/2012/0426 final - 2010/0253 (COD) */





2010/0253 (COD) KOMISIJAS ATZINUMS atbilstīgi Līguma par Eiropas Savienības darbību 294. panta 7.punkta c) apakšpunktam, par Eiropas Parlamenta grozījumu[-iem] Padomes nostājā attiecībā uz priekšlikumu EIROPAS PARLAMENTA UN PADOMES DIREKTĪVAI, ar ko izveido vienotu Eiropas dzelzceļa telpu (pārstrādāta redakcija) 1. Ievads Līguma par Eiropas Savienības darbību 294. panta 7. punkta c) apakšpunktā paredzēts, ka Komisijai jāsniedz atzinums par Eiropas Parlamenta otrajā lasījumā ierosinātajiem grozījumiem. Komisija turpmāk izklāsta savu atzinumu par vienu visaptverošu grozījumu, par ko nobalsojis Parlaments. 2. Priekšvēsture Komisijas priekšlikums: 17.09.2010. Datums, kad priekšlikums nosūtīts Eiropas Parlamentam un Padomei: 21.09.2010. Eiropas Reģionu komitejas atzinums: 28.01.2011. Ekonomikas un sociālo lietu komitejas atzinums: 16.03.2011. TTE padomes vispārējā pieeja: 16.06.2011. Eiropas Parlamenta nostāja pirmajā lasījumā: 16.11.2011. Padomes nostāja pirmajā lasījumā: 08.03.2012. Komisijas paziņojums par Padomes nostāju pirmajā lasījumā: 12.03.2012. Datums, kad Padomes nostāja pirmajā lasījumā nosūtīta Eiropas Parlamentam: 12.03.2012. Otrā lasījuma vienošanās apstiprinājums Pastāvīgo pārstāvju komitejā (Coreper): 19.06.2012. Eiropas Parlaments pieņem to plenārsēdē: 03.07.2012. 3. Komisijas priekšlikuma mērķis Pienākumu neizpildes procedūras, no iesaistītajām personām saņemtās sūdzības, kā arī dažādi pētījumi un ziņojumi par pirmā dzelzceļa nozares tiesību aktu kopuma īstenošanu liecina, ka ir pastāv iespēja uzlabot pašreizējo tiesisko regulējumu, kas ir jādara, lai pilnībā sasniegtu tiesību aktos noteiktos mērķus. Šajā kontekstā Komisijas priekšlikuma pārstrādāt pirmo dzelzceļa nozares tiesību aktu kopumu mērķis ir pievēršanās šādiem jautājumiem: a) adekvāts dzelzceļa infrastruktūras finansējums un maksas iekasēšana par tās izmantošanu, b) konkurences nosacījumi dzelzceļa pārvadājumu tirgū un c) organizatoriskās reformas, kas vajadzīgas pietiekamas tirgus uzraudzības nodrošināšanai. (a) Ierosinātās pārstrādāšanas pirmais mērķis ir nodrošināt adekvātu, pārredzamu un pastāvīgu infrastruktūras finansējumu un tādējādi infrastruktūras attīstības un pieejamības nosacījumu labākas paredzamības rezultātā veicināt dzelzceļa pārvadājumu uzņēmumu investīcijas un piemērotāka līmeņa un struktūras maksu par infrastruktūras izmantošanu, kā arī uzlabot dzelzceļa pārvadātāju konkurētspēju salīdzinājumā ar citiem transporta veidiem un veicināt vides izmaksu internalizāciju. (b) Otrs mērķu kopums ir izvairīties no konkurences traucēšanas, ko izraisa valsts finansējuma izmantošana uzņēmējdarbībai, nepieļaut to, ka vēsturiskais uzņēmums apkopo komerciāli jutīgu informāciju un to izmanto pret saviem potenciālajiem konkurentiem, novērst interešu konfliktus ar dzelzceļu saistītu pakalpojumu pārvaldībā un uzlabot to pieejamību jaunienācējiem tirgū, kā arī faktiskas konkurences nodrošināšanai uzlabot tirgus pārredzamību. (c) Ierosinātās pārstrādāšanas mērķis attiecībā uz regulatīvo pārraudzību ir nodrošināt regulatīvajām iestādēm iespēju efektīvi veikt savus pienākumus, jo ir pastiprināta to neatkarība, paplašinātas to pilnvaras un tām ir pieejami papildu līdzekļi. 4. Komisijas atzinums par Eiropas Parlamenta izdarīto grozījumu Padome, Eiropas Parlaments un Komisija vairākkārt apspriedās, lai otrajā lasījumā panāktu vienošanos par šo lietu. Pēc šīm apspriedēm plenārsēdē 2012. gada 3. jūlijā tika nobalsots par vispārēju kompromisa grozījumu. Komisija atbalsta šo visaptverošo kompromisa grozījumu pēc būtības. 4.1. Eiropas Parlamenta grozījumi otrajā lasījumā Komisija Padomes nostāju pirmajā lasījumā jau ir apstiprinājusi (sk. Komisijas atzinumu par Padomes nostāju[1]). Turpmāk ir aprakstītas visbūtiskākās izmaiņas, kas ieviestas ar Eiropas Parlamenta visaptverošo grozījumu Padomes nostājā, par kuru tas nobalsoja 2012. gada 3. jūlijā. – Attiecībā uz infrastruktūras finansējumu ar otrā lasījuma vienošanos a) tiek ieviests jauns pienākums apspriesties ar ieinteresētajām personām par valsts infrastruktūras attīstības stratēģiju, b) tiek precizēts, ka laikposms infrastruktūras pārvaldītāju bilances līdzsvarošanai nedrīkst pārsniegt piecus gadus, c) no trim līdz pieciem gadiem tiek pagarināts līgumisko vienošanos minimālais ilgums un d) tiek nodrošināts, ka līgumiskās vienošanās var attiekties uz jaunu infrastruktūru izveidi. – Attiecībā uz maksu par infrastruktūras izmantošanu ar otrā lasījuma vienošanos a) padara obligātu infrastruktūras izmantošanas maksas pielāgošanu, pamatojoties uz to, vai vilcieni, kas pārvietojas Eiropas Dzelzceļa satiksmes vadības sistēmas (ERTMS) koridoros, ir vai nav aprīkoti ar ETCS (signalizācijas sistēma), b) padara par obligātu maksu par rezervēšanu īpašos apstākļos regulatīvo iestāžu kontrolē, c) uzliek Komisijai pienākumu izstrādāt kopīgus īstenošanas noteikumus attiecībā uz maksu par trokšņa ietekmi, ņemot vērā konkurences nekropļošanas principu un efektīvu stimulu modernizētai pārbūvei, d) attiecina izmaksu sadalījuma metodi uz visiem pakalpojumiem, ko piedāvā infrastruktūras pārvaldītāji, un e) uzliek par pienākumu infrastruktūras pārvaldītājiem pierādīt dzelzceļa pārvadājumu uzņēmumiem, ka rēķini atbilst maksāšanas noteikumiem. – Attiecībā uz tirgus piekļuves nosacījumiem ar otrā lasījuma vienošanos a) padara obligātu īstenošanas noteikumu pieņemšanu, lai noteiktu pakalpojuma mērķi, novērtētu ietekmi uz valsts pasūtījuma līgumiem un ieviestu maksas, b) paplašina principa par nediskriminējošu piekļuvi piemērošanu, to attiecinot arī uz būtiski svarīgām iekārtām tāpat kā uz būtiskiem pakalpojumiem, c) paplašina nošķiršanas prasību piemērošanu, tās attiecinot arī uz degvielas uzpildes iekārtām un aklajiem atzariem, d) nodrošina, ka regulatīvās iestādes nosaka termiņus, lai atbildētu uz pieprasījumiem piekļūt būtiski svarīgām iekārtām/pakalpojumiem, e) ievieš ierobežojošu definīciju jēdzieniem “alternatīvs maršruts” un “atbilstīga alternatīva”, f) paredz diferencētu attieksmi pret apjomīgām apkopes iekārtām, kas ir paredzētas ātrgaitas ritošajam sastāvam, g) no trim līdz diviem gadiem saīsina periodu, pēc kura piemēro noteikumu “izmanto vai iznomā” un h) nodrošina, ka tīkla pārskatos publicē jaudas iedalīšanas principus, ko izstrādājušas infrastruktūras pārvaldītāju apvienības. – Attiecībā uz infrastruktūras pārvaldītāju un dzelzceļa uzņēmumu nošķiršanu ar otrā lasījuma vienošanos a) nodrošina, ka grāmatvedības uzskaite, kas jāpublicē infrastruktūras pārvaldītājiem un dzelzceļa pārvadājumu uzņēmumiem, nodrošina iespēju pārraudzīt infrastruktūras izmantošanas maksas izlietojumu, kā arī ieņēmumus no citām tirdzniecības darbībām un b) aicina Komisiju iesniegt ziņojumu un, ja vajadzīgs, ierosināt likumdošanas pasākumus, lai izstrādātu attiecīgus nosacījumus ar nolūku nodrošināt nediskriminējošu piekļuvi infrastruktūrai, pamatojoties uz esošajām nošķiršanas prasībām. – Attiecībā uz regulatīvo pārraudzību ar otrā lasījuma vienošanos a) nosaka samazinātus un konkrētākus termiņus regulatīvo iestāžu lēmumu pieņemšanai, b) nodrošina minēto iestāžu līdzekļu saskaņotību ar dzelzceļa nozares nozīmīgumu, c) nosaka stingrus noteikumus attiecībā uz regulatīvo iestāžu darbinieku iecelšanu amatā (izvairoties no interešu konflikta attiecībā uz atbildīgo iestādi un nodrošinot pārredzamus atlases kritērijus) un lai garantētu to neatkarību (nekonkurēšanas saistības vismaz uz viena gadu, obligāta interešu deklarācijas iesniegšana), d) padara obligātu regulāru apspriešanos ar lietotājiem, e) pastiprina regulatīvo iestāžu kontroles attiecībā uz uzcenojumu, ko veic infrastruktūru pārvaldītāji, f) sniedz regulatīvajām iestādēm iespēju sniegt ieteikumus licencēšanas un drošības iestādēm, g) izveido regulatīvo iestāžu tīklu ar obligātu informācijas apmaiņu, h) nodrošina, ka Komisija ir šā tīkla dalībniece, kas koordinē un atbalsta tā darbu un vajadzības gadījumā sniedz ieteikumus, i) ļauj regulatīvajām iestādēm pieprasīt Komisijai izskatīt īpašos pasākumus, ko pieņēmušas valstu iestādes attiecībā uz direktīvas piemērošanu un j) uzliek Komisijai pienākumu sagatavot ziņojumu par regulatīvo iestāžu sadarbību un vajadzības gadījumā ierosināt papildu pasākumus, lai panāktu integrētāku Eiropas dzelzceļa tirgus regulatīvo pārraudzību. – Attiecībā uz transponēšanas un īstenošanas termiņiem ar otrā lasījuma vienošanos paredz a) 30 mēnešus visu direktīvas noteikumu transponēšanai un esošās līgumiskās vienošanās pielāgošanai, b) četrus gadus no īstenošanas akta pieņemšanas datuma, lai pakāpeniski pielāgotos kopējiem tiešo izmaksu aprēķināšanas noteikumiem, c) divus gadus, kuru laikā Komisijai pieņemtu ziņojumu par regulatīvo iestāžu sadarbību. – Attiecībā uz piemērošanas jomu ar otrā lasījuma vienošanos ievieš divas jaunas atkāpes saistībā ar a) grafika prasībām sadarbības gadījumā ar trešām valstīm uz starptautiskiem vilcienu ceļiem un b) tādu lokomotīvju nolietošanos, kuras nav aprīkotas ar ETCS sistēmu un kuras izmanto reģionālo pasažieru pārvadājumu pakalpojumiem. 4.2. Komitoloģija Ar otrā lasījuma vienošanos Komisijai tiek piešķirtas izpildpilnvaras, lai nodrošinātu vienotus nosacījumus direktīvas īstenošanai. Tajā nodrošināts, ka šīs pilnvaras tiks izmantotas saskaņā ar Regulu (ES) Nr. 182/2011 īstenošanas aktu pieņemšanai. Vienošanās attiecas uz deviņiem īpašiem gadījumiem — saskaņā ar direktīvas 10. panta 4. punktu, 11. panta 4. punktu, 12. panta 5. punktu, 13. panta 9. punktu, 17. panta 5. punktu, 31. panta 3. punktu, 31. panta 5. punktu, 32. panta 4. punktu un 57. panta 7. punktu —, kuros piemēro Regulas (ES) Nr. 182/2011 5. panta 4. punkta trešo daļu. Šajos gadījumos Komisija nepieņem īstenošanas tiesību aktu, ja komiteja nesniedz atzinumu. Trīs citos gadījumos — saskaņā ar 15. panta 6. punktu, 41. panta 3. punktu un 42. panta 8. punktu — piemēro parasto procedūru atbilstīgi 5. panta 4. punktam. Gadījumi, kad Regulas Nr. 182/2011 5. panta 4. punkta otrās daļas b) punkts tiek piemērots attiecībā uz īstenošanas aktu pieņemšanu, ir jāpamato ar to iespējamo ietekmi uz publiskā sektora finansēm vai dzelzceļa tirgus darbību. Tomēr šāds pamatojums nav iekļauts apsvērumos. Komisija uzskata, ka otrās daļas b) apakšpunktu, kas ir 5. panta 4. punktā paredzētā vispārīgā noteikuma izņēmums, nedrīkst uzskatīt par tādu, par kura izmantošanu likumdevējs var izšķirties pēc saviem ieskatiem; tas jāinterpretē ar ierobežojumiem un tātad tā izmantošana jāpamato. 5. Secinājums Eiropas Parlaments pieņēma visaptverošu grozījumu otrajā lasījumā 2012. gada 3. jūlijā pēc neoficiālas apspriešanās ar Padomi un Komisiju. Lai gan Komisija apstiprina, ka tā atbalsta balsošanā pieņemto vispārēja kompromisa grozījumu, jo tas atbilst galvenajiem tās priekšlikuma mērķiem, tomēr vienošanās par komitoloģijas procedūrām rosinājusi Komisiju nākt klajā ar šādu paziņojumu: “Komisija uzsver, ka sistemātiski izmantot Regulas Nr. 182/2011 (OV L 55, 28.2.2011., 13. lpp.) 5. panta 4. punkta otrās daļas b) apakšpunktu ir pretrunā šīs regulas burtam un garam. Šo normu izmanto, ja ir īpaša vajadzība atkāpties no pamatprincipa, kas ir: ja atzinums nav sniegts, Komisija drīkst pieņemt īstenošanas akta projektu. Otrās daļas b) apakšpunktu, kas ir 5. panta 4. punktā paredzētā vispārīgā noteikuma izņēmums, nedrīkst uzskatīt par tādu, par kura izmantošanu likumdevējs var izšķirties pēc saviem ieskatiem; tas jāinterpretē ar ierobežojumiem un tātad tā izmantošana jāpamato. Lai gan Komisija atbalsta vienošanos, kas panākta ar Eiropas Parlamentu un Padomi par šā noteikuma izmantošanu deviņos īpašos gadījumos, kas tiem jāpamato ar to iespējamo ietekmi uz dzelzceļa tirgus darbību un publiskā sektora finansēm, tā pauž nožēlu, ka šāds pamatojums nav iekļauts apsvērumos.” [1] COM(2012) 119 galīgā redakcija.